KIRJALLINEN KYSYMYS E-1032/02 esittäjä(t): Elizabeth Lynne (ELDR) komissiolle. Arvokkaiden luonnonvaraisten elinympäristöjen tuhoutuminen Itä- ja Keski-Euroopassa liikenneinfrastruktuurin kehittämisen tuloksena.



Virallinen lehti nro 309 E , 12/12/2002 s. 0075 - 0076



KIRJALLINEN KYSYMYS E-1032/02 esittäjä(t): Elizabeth Lynne (ELDR) komissiolle (15. huhtikuuta 2002) Aihe: Arvokkaiden luonnonvaraisten elinympäristöjen tuhoutuminen Itä- ja Keski-Euroopassa liikenneinfrastruktuurin kehittämisen tuloksena EU antaa rahallista apua liikenneinfrastruktuurin kehittämiselle Itä- ja Keski-Euroopassa. Liikenneinfrastruktuurin tarpeita koskeva arvio (TINA) sisältää tällaista kehitystä koskevat suunnitelmat ehdokasvaltioissa. Vaarana on kuitenkin että TINA-verkkoon liittyvä työ aiheuttaa lintulajien säilymisen kannalta tärkeiden alueiden (Euroopan tärkeimmät lintualueet, IBA) tuhoutumisen. Birdlife International -järjestön äskettäin tekemän tutkimuksen mukaan ainakin 21 % tärkeimmistä lintualueista tulee kärsimään TINA-verkkoon liittyvästä työstä. Tämä on vastoin luonnonsuojelua koskevaa EU:n ympäristölainsäädäntöä. Mitä tehokkaita toimenpiteitä komissiolla on käytettävissään sellaisten tärkeiden lintualueiden ja muiden luonnoltaan arvokkaiden alueiden suojelemiseksi EU:n ehdokasvaltioissa, jotka saattavat kärsiä TINA-verkkoon liittyvistä liikenteen infrastruktuurihankkeista? Millaisia suunnitelmia komissiolla on liittyen TINA-verkon strategisia ympäristövaikutuksia koskevan arvion tekemiseen EU:n ehdokasvaltioissa? Michel Barnier'n komission puolesta antama vastaus (6. kesäkuuta 2002) Yhteisön ympäristölainsäädäntö tulee ehdokasvaltioissa voimaan vasta niiden liityttyä yhteisöön. Komissio kuitenkin kannustaa ehdokasvaltioita soveltamaan ympäristölainsäädännön säännöksiä jo liittymistä edeltävällä ajanjaksolla. Ehdokasvaltiot eivät ole vielä laatineet luetteloa yhteisön tärkeinä pitämistä alueista Natura 2000 -verkoston luomiseksi. Tämän vuoksi seuraavantyyppisiä alueita on pidettävä ympäristön kannalta herkkinä alueina luonnonsuojelun alalla: alueet, jotka on mainittu viimeisimmässä luettelossa ehdokasmaiden tärkeimmistä lintualueista ja vastaavissa yksityiskohtaisemmissa tieteellisissä, kansallisten viranomaisten hyväksymissä luetteloissa, mikäli niitä on saatavilla; Ramsarin yleissopimuksessa nimetyt kansainvälisesti merkittävät kosteikot tai alueet, jotka ovat oikeutettuja samanlaiseen suojeluun; alueet, joihin sovelletaan Bernin yleissopimusta Euroopan luonnonvaraisen kasviston ja eläimistön sekä niiden elinympäristön suojelusta sekä erityisesti alueet, jotka täyttävät EMERALD-verkoston kriteerit; ja kansallisen ympäristönsuojelulainsäädännön perusteella suojellut alueet. Päätettäessä liittymistä edeltävän yhteisön rahoituksen myöntämisestä ehdokasvaltioiden suurten infrastruktuurien kehittämishankkeille on otettava huomioon yhteisön ympäristölainsäädäntö. Tällöin on sovellettava muun muassa tiettyjen julkisten ja yksityisten hankkeiden ympäristövaikutusten arvioinnista 3 päivänä maaliskuuta 1997 annettua neuvoston direktiiviä 97/11/EY(1). Lisäksi ehdokasvaltion on tutkittava, vaikuttavatko hankkeet ympäristön kannalta herkkiin alueisiin, jotka saattavat tulevaisuudessa kuulua luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(2) tai luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(3) perusteella suojeltaviin alueisiin. Jos hankkeen kielteiset vaikutukset alueella ovat merkittäviä, komissio pyytää ehdokasvaltiota toimittamaan todisteet siitä, että eri vaihtoehtoja on tutkittu, syyt, joiden vuoksi ehdotettua hanketta on päätetty jatkaa, ja keinot, joilla kielteiset vaikutukset pyritään korvaamaan. Hanke voi päästä liittymistä edeltävän rakennepolitiikan välineen (Ispa) piiriin, ja komissio voi hyväksyä hankkeen ainoastaan, jos kaikki tarvittavat tiedot on toimitettu. Strategisia ympäristöarviointeja ei ole sisällytetty TINA-verkon suunnitteluun, koska suositeltuja ja hyväksyttyjä menetelmiä ei ollut tuolloin käytettävissä. Ekologisesti herkiksi määritellyillä alueilla suojelusääntöjä on jo kuitenkin sovellettu. Sittemmin on kehitetty ja testattu analyysimenetelmiä liikenneinfrastruktuurisuunnitelmien ympäristövaikutusten strategista arviointia varten, muun muassa tutkimusta ja kehittämistä koskevan neljännen puiteohjelman ja liikennekäytäviä koskevien pilottitutkimusten avulla. Valkoisen kirjan Eurooppalainen liikennepolitiikka vuoteen 2010 mukaan Euroopan laajuisia liikenneverkkoja koskevien yleisten suuntaviivojen seuraava tarkistus on suunniteltu toteutettavaksi vuonna 2004. Tarkistuksen yhteydessä TINA-verkkoa koskevassa kertomuksessa luetellut hankkeet sisällytetään todennäköisesti näihin verkkoihin. Komissio valmistelee menetelmiä Euroopan laajuisten liikenneverkkojen ympäristövaikutusten strategista arviointia varten tätä tarkistusta silmällä pitäen. (1) EYVL L 73, 14.3.1997. (2) EYVL L 206, 22.7.1992. (3) EYVL L 103, 25.4.1979.